b'\n_START_ARTICLE_\nComuna Periam, Timi\xc8\x99\n_START_SECTION_\nStema\n_START_PARAGRAPH_\nStema oficial\xc4\x83 a comunei Periam a fost adoptat\xc4\x83 de Guvern prin Hot\xc4\x83r\xc3\xa2rea nr. 366/2013. _NEWLINE_Aceasta se compune dintr-un scut triunghiular ro\xc8\x99u cu marginile rotunjite, t\xc4\x83iat orizontal de un br\xc3\xa2u de argint, crenelat \xc3\xaen partea superioar\xc4\x83 \xc8\x99i undat \xc3\xaen partea inferioar\xc4\x83. \xc3\x8en partea superioar\xc4\x83 a scutului se afl\xc4\x83 o cruce pe un postament cu 3 trepte de argint; crucea este flancat\xc4\x83, \xc3\xaen dreapta, de o carte deschis\xc4\x83 de aur, iar \xc3\xaen st\xc3\xa2nga de un bra\xc8\x9b care \xc8\x9bine un m\xc4\x83nunchi cu 3 spice de gr\xc3\xa2u \xc8\x99i 6 frunze. Br\xc3\xa2ul este \xc3\xaenc\xc4\x83rcat cu 3 p\xc4\x83l\xc4\x83rii verzi a\xc8\x99ezate pe orizontal\xc4\x83. \xc3\x8en v\xc3\xa2rful scutului se afl\xc4\x83 un vas de aur cu dou\xc4\x83 toarte, care are deasupra o fascie undat\xc4\x83 \xc3\xaengust\xc4\x83 de argint. Scutul este timbrat de o coroan\xc4\x83 mural\xc4\x83 de argint cu un turn crenelat._NEWLINE_Semnifica\xc8\x9biile elementelor \xc3\xaensumate_NEWLINE_Crucea semnific\xc4\x83 existen\xc8\x9ba a\xc8\x99ez\xc4\x83m\xc3\xa2ntului m\xc4\x83n\xc4\x83stiresc Ecclesia Roacensis \xc8\x99i a vie\xc8\x9bii cre\xc8\x99tine din secolul IV, iar bra\xc8\x9bul sprijinit \xc3\xaen p\xc4\x83m\xc3\xa2nt semnific\xc4\x83 ritualul aducerii de ofrande din roadele p\xc4\x83m\xc3\xa2ntului. _NEWLINE_Cartea evoc\xc4\x83 existen\xc8\x9ba \xc8\x99colii de la Periam, iar br\xc3\xa2ul crenelat reprezint\xc4\x83 fortifica\xc8\x9bia de piatr\xc4\x83 existent\xc4\x83 \xc3\xaen zon\xc4\x83 pentru a\xc8\x99ez\xc4\x83m\xc3\xa2ntul Roacensis \xc8\x99i Castelul Pereamus. _NEWLINE_Fascia undat\xc4\x83 simbolizeaz\xc4\x83 r\xc3\xa2ul Mure\xc8\x99. _NEWLINE_Vasul cu dou\xc4\x83 toarte reprezint\xc4\x83 vestigiile arheologice existente \xc3\xaenc\xc4\x83 din epoca neolitic\xc4\x83 a bronzului. _NEWLINE_P\xc4\x83l\xc4\x83riile evoc\xc4\x83 existen\xc8\x9ba spa\xc8\x9biului de cultur\xc4\x83 \xc8\x99i spiritualitate germanic\xc4\x83 de-a lungul a circa 3 secole. _NEWLINE_Coroana mural\xc4\x83 cu un turn crenelat semnific\xc4\x83 faptul c\xc4\x83 localitatea are rangul de comun\xc4\x83.\n_START_SECTION_\nCultur\xc4\x83\n_START_PARAGRAPH_\nAnsamblul folcloric "Muguri de tezaur" coordonat de V\xc4\x83tavu Pompilia \xc8\x99i Bobu Lumini\xc8\x9ba a c\xc3\xae\xc8\x99tigat mai multe premii la nivel zonal \xc8\x99i regional._NEWLINE_"Summer Party Festival" a ajuns la a doua edi\xc8\x9bie \xc3\xaen anul 2013, un festival de muzic\xc4\x83 dance, electro, techno \xc8\x99.a. organizat \xc3\xaen aer liber la Periam Port._NEWLINE_\xc3\x8en fiecare an \xc3\xaen luna iulie timp de 8 edi\xc8\x9bii a avut loc festivalul de muzic\xc4\x83 rock \xc3\xaen aer liber \xe2\x80\x9eRock la Mure\xc8\x99\xe2\x80\x9d care este g\xc4\x83zduit de Periam Port._NEWLINE_\xc3\x8en fiecare an pe data de 8 septembrie Biserica ortodox\xc4\x83 din Periam \xc3\xae\xc8\x99i serbeaz\xc4\x83 Ruga.\n_START_SECTION_\nEconomie\n_START_PARAGRAPH_\nPeriamul este unul din cele mai mari sate din jude\xc8\x9bul Timi\xc8\x99, cu rol polarizator, de servire \xc8\x99i influen\xc8\x9bare a satelor din jur, cu func\xc8\x9bii agro-industriale \xc8\x99i o clar\xc4\x83 evolu\xc8\x9bie urban\xc4\x83.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Periam se ridic\xc4\x83 la 4.505 locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 4.464\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (83,68%). Principalele minorit\xc4\x83\xc8\x9bi sunt cele de romi (7,39%), germani (2,15%) \xc8\x99i maghiari (1,58%). Pentru 4,11% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (81,13%), dar exist\xc4\x83 \xc8\x99i minorit\xc4\x83\xc8\x9bi de romano-catolici (7,3%), penticostali (3,8%), greco-catolici (1,29%) \xc8\x99i bapti\xc8\x99ti (1,13%). Pentru 4,22% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nTurism\n_START_PARAGRAPH_\nZona de agrement Periam Port a fost un c\xc4\x83tun care a devenit un sat de vacan\xc8\x9b\xc4\x83 pe malul r\xc3\xa2ului Mure\xc8\x99. Plaja care care iese \xc3\xaen fiecare an atrage mul\xc8\x9bi turi\xc8\x99ti. Pescuitul sportiv este un alt punct de atrac\xc8\x9bie al zonei de agrement._NEWLINE_Prim\xc4\x83ria comunei Periam a implementat \xc3\xaen parteneriat cu Prim\xc4\x83ria ora\xc8\x99ului Mako (Ungaria), un proiect de dezvoltare a turismului transfrontalier prin Programul Cooperare Transfrontalier\xc4\x83 Ungaria-Rom\xc3\xa2nia 2007-2013 intitulat "Ecoturul Mure\xc8\x99ului inferior \xc3\xaentre Periam Port \xc8\x99i MAko" \xc3\xaen cadrul c\xc4\x83ruia se organizeaz\xc4\x83 ture cu canoe pe Mure\xc8\x99, drume\xc8\x9bii \xc3\xaen Lunca Mure\xc8\x99ului \xc8\x99i ture cu bicicleta pe digul Mure\xc8\x99ului.\n_START_SECTION_\nEcologie\n_START_PARAGRAPH_\nPrim\xc4\x83ria comunei Periam a implementat \xc3\xaen parteneriat cu Prim\xc4\x83ria ora\xc8\x99ului Mako (Ungaria), un proiect de educa\xc8\x9bie ecologic\xc4\x83 prin Programul Cooperare Transfrontalier\xc4\x83 Ungaria-Rom\xc3\xa2nia 2007-2013 intitulat "Punte ecologic\xc4\x83 \xc3\xaentre Mako \xc8\x99i Periam" \xc3\xaen cadrul c\xc4\x83ruia s-a consturit un info-centru ecologic \xc8\x99i dou\xc4\x83 punte de observa\xc8\x9bie a faunei \xc8\x99i florei \xc3\xaen zona Periam Port._NEWLINE_\xc3\x8en fiecare an comuna Periam particip\xc4\x83 la ac\xc8\x9biunea de ecologizare "Let\'s do it Romania!"._NEWLINE_Zona de agrement Periam Port face parte din Parcul Natural Lunca Mure\xc8\x99ului.'